**Osobitná časť**

**K čl. I**

**K bodu 1**

Zoznam vybraných druhov plodín v rámci „platby na pestovanie vybraných druhov zeleniny“ sa rozširuje o kukuricu cukrovú. Úpravy v cielení viazanej podpory sa realizujú v nadväznosti na notifikáciu Európskej komisii vykonanú v súlade s čl. 52 až 55 nariadenia Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013) v platnom znení.

**K bodu 2**

Zoznam vybraných druhov plodín v rámci „platby na pestovanie vybraných druhov bielkovinových plodín“ sa rozširuje o šošovicu, bôb, cícer, lucernu, ďatelinu, lupinu a viku siatu. S ohľadom na účel podpory možno platbu poskytnúť na plodiny, ktoré sú v roku podania žiadosti pestované na nahlásenej ploche ako hlavná plodina. Úpravy v cielení viazanej podpory sa realizujú v nadväznosti na notifikáciu Európskej komisii vykonanú v súlade s čl. 52 až 55 nariadenia Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013) v platnom znení.

**K bodu 3**

Vypúšťa sa povinnosť predkladať na účely „platby na pestovanie chmeľu“, „platby na pestovanie vybraných druhov ovocia s vysokou prácnosťou“ a „platby na pestovanie vybraných druhov ovocia s veľmi vysokou prácnosťou“ ako prílohu k jednotnej žiadosti potvrdenie o registrovaní plochy v registri chmeľníc alebo ovocných sadov. Úprava reflektuje na konzultácie s orgánmi, ktoré realizujú administráciu priamych platieb. Vzhľadom na to, že príslušné orgány majú k dispozícii aktuálne údaje z registra chmeľníc alebo ovocných sadov, nie je potrebné vyžadovať potvrdenia o registrovaní plochy v registri od žiadateľov.

**K bodu 4**

Legislatívno-technická úprava odkazu a poznámky pod čiarou, ktorá zohľadňuje úpravy zoznamov vybraných druhov plodín.

**K bodom 5 a 6**

Vypúšťa sa povinnosť predkladať na účely „platby na chov bahníc, jariek a kôz“, „platby na výkrm vybraných kategórií hovädzieho dobytka“ a „platby na kravy chované v systéme s trhovou produkciou mlieka“ ako prílohu k identifikačnému listu žiadateľa kópiu dokladu o registrácii chovu v centrálnom registri hospodárskych zvierat. Úprava reflektuje na konzultácie s orgánmi, ktoré realizujú administráciu priamych platieb. Vzhľadom na to, že príslušné orgány majú k dispozícii aktuálne údaje z centrálneho registra hospodárskych zvierat, nie je potrebné vyžadovať potvrdenia o registrácii chovu v registri od žiadateľov. Zároveň sa v nadväznosti na vypustenie odseku novelizuje vnútorný odkaz.

**K bodu 7**

Z dôvodu právnej istoty sa navrhuje vloženie prechodného ustanovenia vo vzťahu k žiadostiam podaným pred účinnosťou novej právnej úpravy.

**K bodom 8 a 9**

V nadväznosti na úpravu schém „platba na pestovanie vybraných druhov zeleniny“ a „platba na pestovanie vybraných druhov bielkovinových plodín“ dochádza k úprave príloh č. 1 a 2 tak, aby zohľadňovali uvedené úpravy.

**K čl. II**

Ustanovenie o účinnosti návrhu nariadenia vlády vzhľadom na rozsah navrhovaných zmien zabezpečí adresátom dostatočný čas na oboznámenie sa s novou právnou úpravou.